Geen verpligte gesigmaskers meer vir NamibiërsEkonomiese data wys dat die aantal buitelandse toeriste wat in die land aankom steeds slegs ŉ derde is van die syfer waarop dit in 2019 – voor die uitbreking van die pandemie – gestaan het. (Foto: Esté Meyer Jansen) Die president van Namibië, Hage Geingob, het aangekondig dat Namibiërs van Woensdag af nie meer verplig sal word om maskers in die openbaar te dra nie. Oor die afgelope 30 dae het die Covid-19-positiwiteitskoers in die land gedaal van 7% tot 2% van nuwe infeksies en die herstelkoers in die land staan nou op 97%. Daar was in dieselfde tydperk altesame 19 sterftes weens Covid-19. Aktiewe gevalle staan tans op 222. Geingob waarsku egter dat die Wêreldgesondheidsorganisasie (WGO) se herklassifisering van Covid-19 as ŉ endemiese siekte – eerder as ŉ pandemie – nie ŉ vals gevoel van sekuriteit moet skep nie. “Die omvang van die uitdaging wat ons in die gesig staar, is steeds groot en ons moet doeltreffend daarop reageer.” Ekonomiese data wys dat die aantal buitelandse toeriste wat in die land aankom steeds slegs ŉ derde is van die syfer waarop dit in 2019 – voor die uitbreking van die pandemie – gestaan het. “Dit beteken dat die indiensnemingsintensiewe toerismebedryf, wat regstreeks en onregstreeks werk aan sowat 150 000 Namibiërs bied, steeds in ŉ resessie is.” Geingob sê inenting bly steeds een van die doeltreffendste maniere om Covid-19 te beveg, maar slegs 21,4% van die land se bevolking wat daarvoor in aanmerking kom, is tot dusver ingeënt. Dit is maar ŉ derde van die WGO se aanbevole bevolkingsdekking van 60% om kudde-immuniteit te bereik. Namibië se regering het genoeg entstofvoorraad en verskeie lande het ook entstowwe aan die land geskenk. “Daar mag nie toegelaat word dat sulke kosbare en skaars hulpbronne op ŉ rak vergaan nie,” sê Geingob wat ŉ hernieude beroep op Namibiërs gedoen het om hulle teen Covid-19 te laat inent, of versterkingsdosisse te kry terwyl die wintermaande nader kom. Hoewel die dra van maskers in die openbaar nie meer verpligtend sal wees nie, word mense steeds aangemoedig om maskers te dra wanneer hulle byvoorbeeld van openbare vervoer gebruik maak, of binnenshuis vergader. ŉ Sosiale afstand van minstens een meter moet ook steeds gehandhaaf word. “Die opskorting van die gesigmaskermandaat beteken nie gesonde verstand moet ook opgeskort word nie,” sê die Namibiese president. “Inteendeel, gesonde verstand moet seëvier.” Die grootte van openbare byeenkomste word voortaan verhoog van 500 tot 1 000 mense. Dit geld vir alle byeenkomste, ook troues, begrafnisse, kerkdienste en sportbyeenkomste. Reisigers wat ten volle ingeënt is, sal boonop nie meer ŉ negatiewe PCR-toets met hul aankoms in Namibië hoef te toon nie, maar moet ŉ egte inentingskaart by die grenspos kan wys.